**Conrado Balweg** (født 29. desember 1942 i Abra på Filippinene, død 31. desember 1999 i Malibcong i Abra) var en filippinsk prest som forlot prestegjerningen og grunnla og ledet Cordillera People's Liberation Army, en militant gruppe som kjempet for autonomi for Cordilleraregionen nord på Filippinene. Han var også kjent ved sitt *nom de guerre* **Ka Ambo**.

Liv og virke
------------

### Bakgrunn

Conrado Balweg kom fra folkegruppen tingguian. 

### Fra prest ...

Han ble presteviet for kongregasjonen Society of the Divine Word av pave Paul IV i 1970 under hans pastoralbesøk til Manila.

### ... til geriljaleder

Han sluttet seg til New People's Army (NPA) i 1979 da han ble inspirert til å kjempe for folkene i *Cordilleras* etter at stammelederen Macli-ing Dulag ble drept det året. Dulag var motstander av regjeringens plan Chico River Dam Project som gikk ut på å anlegge en kunstig innsjø og bygge et vannkraftverk i Cordilleras. Tidlig på 1980-tallet definerte Armed Forces of the Philippines Balweg som sin mest ettersøkte opprørsleder, og hadde utlovet en dusør på 200 000 peso for ham. Som medlem av NPA var han del av Lumbaya Company.

Balweg dannet Cordillera People’s Liberation Army (CPLA) i 1986 sammen med presten Bruno Ortega.

Under hans lederskap inngikk CPLA en *«sipat»* (våpenhvile) med den filippinske regjering på Mt. Data Hotel i Bauko i Mountain Province den 13. september 1986 (kalt 1986 Mount Data Peace Accord).

### Død

Medlemmer av *Chadli Molintas Cordillera Region Command* innen New People's Army drepte Balweg på hans bosted i Malibcong i Abra tidlig på morgenen 31. desember 1999. Enheten ble ledet av hans bror Juvencio, som nektet på å ha avfyrt skuddene som førte til Balwegs død. *New People's Army* sa i en uttalelse at de drepte Balweg for *«crimes against the Cordilleran people and the Revolutionary Movement»*.

Et annet medlem av NPA, Procorpio Tauro kjent som *«*Pyro*»* og *«*Ka Lito*»*, ble av filippinsk politi funnet å være direkte ansvarlig for drapet. Tauro, og Balwegs egen bror og andre NPA-medlemmer hadde vært tilstede da han ble skutt.

Balweg hadde giftet seg med Corazon Cortel. Etter Balwegs død ble hun stabssjef for CPLA. Cortel døde i Camp Upi i Gamu i Isabela den 10. mars 2008, og etterlot seg fem barn.

Jordan, ett av Balwegs barn, var et medlem av CPLA som ble integrert inn i Philippine Army i 2012.

I populærkulturen
-----------------

Conrado Balwegs vei fra prest til kommunistisk opprører er blitt skildret i filmen *Balweg* av 1987, regissert av Anthony *Butch* Perez med Phillip Salvador i rollen som Balweg og Rio Locsin som hans kone Azon.

Referanser
----------

1. 1 2  Bahatan, Fernando Jr. (24. april 2009). «Cordillera Autonomy: Looking Around and Farther Back». National Economic and Development Authority - Cordillera Administrative Region. Besøkt 3. oktober 2017.
2. 1 2 3  «Priest Turned Rebel killed by Communist Guerrillas Led by Brother». *UCA News*. 6. januar 2000. Besøkt 3. oktober 2017.
3. ↑  Virgilio M Gaje (1. februar 2012). «[PIA News] CPLA commemorates Mount Data peace accord». Archives.pia.gov.ph. Besøkt 4. september 2013.
4. ↑  «Historical Background of Cordillera's Pursuit for Regional Development and Autonomy». Cordillera.gov.ph. 1. mars 1991. Arkivert fra originalen 17. juli 2013. Besøkt 4. september 2013.
5. ↑  «Balweg's real killer identified». *The Philippine Star*. 7. januar 2000. Besøkt 3. oktober 2017.
6. ↑  «Widow of former rebel priest Conrado Balweg dies». *GMA News*. 10. mars 2008. Besøkt 3. oktober 2017.
7. ↑  Visaya, Villamor Jr. (31. desember 2012). «Rebel priest's son now an Army soldier». *Philippine Daily Inquirer*. Inquirer Northern Luzon. Besøkt 3. oktober 2017.